**ACORD DE MEDIU**

**Nr. 00 din 00.05.2022**

**Proiect**

Ca urmare a cererii adresate de **Demexagreg SRL**, cu sediul în județul Sălaj, comuna Băbeni, localitate Cliț, nr. 26, înregistrată la APM Salaj cu nr. 2599/15.04.2021, în baza prevederilor: **Ordonanței de urgență a Guvernului nr. 195/2005** privind protecția mediului, aprobată cu modificări și completări prin Legea nr. 265/2006, cu modificările și completările și ulterioare, a **Legii nr. 292/2018** privind evaluarea impactului anumitor proiecte publice şi private asupra mediului și a **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, aprobată cu modificǎri şi completǎri prin **Legea nr. 49/2011**, cu modificările și completările ulterioare, se emite:

**ACORD DE MEDIU**

pentru proiectul: ***Amenajare piscicolă cu valorificarea materialului excavat – Perimetrul Băbeni Sud - extindere, terasa râului Someș, mal stâng, extravilanul comunei Băbeni, județul Sălaj***, din:județul Sălaj, extravilanul comunei Băbeni, albia majoră a râului Someș, mal stâng, cf. planurilor de situaţie şi încadrare în zonă, fişei de localizare a perimetrului de exploatare, anexate la documentaţie, certificatului de urbanism nr. 7 din 16.03.2021 emis de Comuna Băbeni,

în scopul stabilirii condițiilor și a măsurilor pentru protecția mediului care trebuie respectate pentru realizarea proiectului, care prevede:

**I. 1.Proiectul se încadrează în sub incidenţa Legii nr. 292/2018 privind evaluarea impactului anumitor proiecte publice şi private asupra mediului, fiind încadrat în anexa nr. 2, la pct., lit. a) - cariere, exploatări miniere de suprafaţă şi de extracţie a turbei, altele decât cele prevăzute în anexa nr. 1.**

**2.Descrierea proiectului și a tuturor caracteristicilor lucrărilor prevăzute de proiect, inclusiv instalațiile, echipamentele și resursele naturale utilizate:**

Prin proiect se propune extragerea prin mijloace proprii a agregatelor minerale reprezentate de nisip şi pietriş, cantonate în albia majoră a râului Someş, mal stâng, în scopul valorificării acestora în stare brută și prelucrată în domeniul construcţiilor. Lucrările se vor desfăşura într-un perimetru de exploatare în suprafaţă de 23.000 mp. Capacitatea de producţie 60.000 mc extras geologic/an, rezerva geologică 160.000 mc, volum copertă 11.500 mc.

Activitatea de exploatare a resurselor de nisip și pietriș din cadrul perimetrului temporar de exploatare *Băbeni Sud - extindere*, are drept scop valorificarea optimă a resurselor de balast, prin asigurarea unor pierderi de exploatare minime, a unei productivităţi ridicate, prin asigurarea securităţii muncii, a protecţiei zăcământului şi a factorilor de mediu. Criteriile care au stat la baza alegerii metodei de exploatare sunt:

- condiţiile de zăcământ,

- proprietăţile fizico-mecanice ale zăcământului,

- volumul producţiei preliminate,

- dotarea cu utilaje şi investiţiile necesare;

- respectarea reglementărilor din Avizul de amplasament eliberat de Administrația Națională ”Apele Române” Administrația Bazinală de Apă Someș – Tisa.

Exploatarea nisipului și pietrișului se va face mecanizat cu ajutorul excavatorului prin metoda de exploatare în fâşii longitudinale şi excavare sub nivelul hidrostatic cu încărcarea materialului în autobasculante şi transportul acestuia la statia de sortare.

Principalele activităţi pe care le prevede tehnologia de exploatarea a balastrului, sunt: lucrări de deschidere, lucrări de pregătire, lucrări de exploatare, lucrări de haldare.

Pe toată durata executării lucrărilor vor fi respectate normele specifice de protecţia muncii privind exploatările miniere la zi.

***Lucrări de deschidere:***

- nu vor fi necesare lucrări speciale de deschidere deoarece accesul la perimetrul de exploatare se va realiza de pe malul drept, pe un drum de hotar care face legătura la podul tehnologic existent peste râul Someș, pentru accesul la terenurile agricole, de pe malul stâng al râului Someș al proprietarilor din comuna Băbeni. Accesul în perioadele de viituri ale cursului de apă Someș se va putea face de pe malul stâng, pe un drum de exploatare în lungime de aproximativ 955 m racordat la drumul județean DJ 108.

***Lucrări de pregătire:***

- suprafața nivelului de nisip și pietriș este acoperită de o copertă reprezentată prin sol vegetal cu intercalaţii subţiri nisipoase cu grosime medie de 0,15 m și nisipuri medii argiloase cu liant prafos-nisipos cu grosime medie de 0,35 m. Se vor executa lucrări uşoare de descopertare, cu ajutorul utilajelor din dotare, pentru îndepărtarea stratului acoperitor reprezentat de sol vegetal cu intercalaţii subţiri nisipoase și nisipuri medii argiloase cu liant prafos-nisipos. Descopertarea se va executa în avans faţă de lucrările de exploatare a nisipului şi pietrişului.

Volum de lucrări de decopertare total = 11.500 mc.

Lucrările de pregătire se vor executa în avans faţă de lucrările de exploatare, condiție impusă în *Avizul de amplasament eliberat de Administrația Națională ”Apele Române” Administrația Bazinală de Apă Someș – Tisa*, astfel încât să se poată asigura lucrările de apărare a obiectivului împotriva inundațiilor și continuitatea lucrărilor de exploatare, astfel pentru scoaterea de sub efectul inundațiilor a terenului analizat, se va realiza un dig de protecție perimetral, cu lungimea de 522 m.

 ***Lucrări de exploatare:***

- exploatarea balastrului se va desfăşura prin aplicarea metodei de exploatare în fâşii longitudinale cu lungimea de până la 150 m și lățimea de până la 8-10 m (în funcție de raza de acțiune a excavatorului).

Metoda de excavare - va fi cu front unic, în fâşii longitudinale cu lungime de până la 150 m şi lăţimea de până la 8 - 10 m (în funcție de raza de acţiune a excavatorului). Lucrările de excavare se vor executa astfel încât, în adâncime să se formeze două trepte cu taluzurile înclinate, având următoarele elemente caracteristice: treapta 1 (superioară): înălţime max. 4 m, înclinare taluz 1:1; treapta 2 (inferioară): înălţime max. 3,5 m, înclinare taluz 1:1,5, observații - 3,4 m sub NH.

Lucrările de excavare se vor executa mai întâi la nivelul treptei superioare, aceasta excavându-se integral pe toată suprafaţa ei şi pe o adâncime medie de 4 m, până la atingerea cotei proiectate situată la baza ei. După excavarea integrală a treptei superioare, se va ataca treapta inferioară, excavându-se integral pe o adâncime medie de 3,5 m, până la cota proiectată de +186,5 mdMN care este cota medie inferioară a viitorului heleşteu. Accesul utilajelor la treapta 2 (inferioară) se va face pe o rampă tehnologică înclinată; la finalul lucrărilor, această rampă se va amenaja ca acces la luciul de apă. La finalul lucrărilor, berma de lucru (bermă de lucru = platformă orizontală situată la baza sau la partea superioară a unei trepte pe care se poziţionează şi sunt vehiculate utilajele folosite în timpul executării lucrărilor) se aduce prin excavare la o lăţime de min. 1.5 m, având în continuare funcţie de bermă de siguranţă iar în cadrul lucrărilor de amenajare a heleşteului va fi acoperită cu sol vegetal care se va nivela, compacta şi înierba astfel încât, berma va deveni zonă circulabilă de acces la luciul de apă.

Pentru a evita poluarea accidentală a freaticului cu combustibil sau lubrefianţi, în timpul excavării sub nivelul hidrostatic, berma de lucru a treptei 2 se va menţine permanent deasupra, utilajul de excavare lucrând numai în retragere.

***Lucrări de haldare:***

- volumul de descopertă este de 11.500 mc şi va fi folosit în totalitate pentru construcția digului perimetral pe amplasamentul viitoarei amenajări piscicole. Elementele geometrice ale digului perimetral sunt următoarele: lungimea 600 m, înălțime coronament 1.28 – 2,4 m, lățime la coronament 1 m, lățime ampriză dig 3.56 – 5.8 m, pantă taluz 1:1, Protecția zăcământului: exploatarea resurselor din perimetrul balastierei se va efectua în conformitate cu *’’Normele privind exploatarea rațională și protecția zăcâmintelor’’*, *’’Normele specifice privind exploatarile miniere la zi’’* și *’’Normele privind protectia muncii pentru extragerea substantelor minerale utile in cariera, cu mijloace mecanice’’*.

 În acest sens se vor avea în vedere:

- lucrările de exploatare să fie executate conform metodei de exploatare prevăzute, astfel încât să se asigure extragerea maximă a rezervelor la calitatea stabilită, obținerea unei mase miniere care să corespundă calitativ și să răspundă necesităților;

- să fie respectate întocmai caracteristicile talazurilor, să fie luate toate măsurile pentru protejarea fronturilor de exploatare împotriva avariilor;

- să fie luate toate măsurile pentru prevenirea surpărilor și alunecărilor de material excavat și de teren;

- respectarea limitelor perimetrului de exploatare aprobat.

***Lucrări de refacere a mediului:***

- după încetarea activităţii de exploatare a balastrului beneficiarul va executa lucrări de refacere a mediului a căror scop final va fi amenajare piscicolă.

La finalizarea lucrărilor de exploatare titularul va respecta prevederile ***Planului de refacere a mediului și Proiectului tehnic de refacere a mediului***, privind refacerea mediului afectat.

Utilajele folosite în procesul de exploatare vor fi: 1 excavator, 3 autobasculante, 1 încărcător frontal.

Proiectul propus intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, având în vedere faptul că amplasamentul proiectului se află situat în **Situl Natura 2000 – Aria Specială de Protecție Avifaunistică – Cursul Mijlociu al Someşului ROSPA 0114,** precum șiîn **Aria Specială de Conservare – Lozna ROSCI 0314,** dinjudețul Sălaj, extravilan UAT Someș - Odorhei - albia majoră a râului Someș, mal drept, coordonatele Stereo 70 ce delimitează amplasamentul sunt următoarele:

|  |  |  |
| --- | --- | --- |
| Nr. punct | X | Y |
|  |  |  |
| 1. | 645.065 | 379.419 |
| 2. | 645.100 | 379.490 |
| 3. | 645.092 | 379.495 |
| 4. | 645.101 | 379.510 |
| 5. | 645.109 | 379.523 |
| 6. | 645.119 | 379.536 |
| 7. | 645.138 | 379.562 |
| 8. | 645.142 | 379.567 |
| 9. | 644.998 | 379.611 |
| 10. | 644.988 | 379.600 |
| 11. | 644.982 | 379.590 |
| 12. | 644.967 | 379.563 |
| 13. | 644.957 | 379.548 |
| 14. | 644.947 | 379.534 |
| 15. | 644.920 | 379.495 |

**II. Motivele și considerentele care au stat la baza emiterii acordului de mediu, de exemplu:**

1. **Modul de încadrare în planul de urbanism și amenajare a teritoriului:**

 Conform certificatului de urbanism nr. 7 din 16.03.2021 emis de Comuna Băbeni, terenul este situat în extravilanul localității Băbeni, comuna Băbeni și este în favoarea solicitantului conform extraselor CF 50850, 50851, 50846, 50826, 50828.

1. **Motivele/criteriile pe baza cărora s-a ales alternativa de realizare a proiectului, inclusiv tehnologică și de amplasament:**
* Conform raportului privind impactul asupra mediului, alternativele studiate au vizat în primul rând amplasamentul obiectivului propus. Astfel pentru atingerea scopului economic, respectiv exploatarea resursei minerale, terenul trebuia să prezinte un astfel de zăcământ. S-a ales în așa fel amplasamentul încât să se minimalizeze necesarul drumurilor de acces și astfel suprafețele de teren afectate și așa, să se asigure o distanță de siguranță față de obiectivele din vecinătăți.

Din punct de vedere tehnologic s-a optat pentru soluții care să genereze disconfort minim, raportat la zgomot și vibrații în momentul exploatării, distanțe mici de parcurs între zona exploatabilă și stația de sortare. În procesul de analiză a alternativelor conform Directivei EIA, în cazul de față s-a efectuat o evaluare conform art. 6 al directivei Habitate 92/43/CEE, directivă transpusă prin OUG nr. 57/2007, privind regimul ariilor naturale protejate, conservarea habitatelor naturale, a florei și faunei sălbatice, cu modificările și completările ulterioare.

Din punct de vedere al impactului biodiversității, s-a optat pentru un teren antropizat, soluționându-se astfel problemele de mediu, printr-o sistematizare a exploatării resurselor minerale și realizarea unei investiții cu impact pozitiv asupra mediului.

Alternativele relevante posibile care au fost studiate pentru proiectul analizat, pot fi grupate în două categorii: A. alternativa ”zero” (nerealizarea proiectului);

B. alternativa 1 (proiectul se realizează pe alt amplasament),

B.alternativa 2 (proiectul se realizează pe amplasamentul propus);

Selectarea alternativei B.2 (proiectul se realizează pe amplasamentul propus) precum și factorul social – economic (zonă nelocuită), se poate considera că acest amplasament reprezintă o soluție optimă pentru amplasarea obiectivului, atât pentru peisajul și populația din zona analizată, cât și din punct de vedere economic. Amplasamentul obiectivului a fost determinat de lucrările de cercetare geologică în fază preliminară cu grad de cunoaștere mediu, care au condus la conturarea rezervelor geologice de balast, delimitarea perimetrului de exploatare făcându-se pe baza gradului de cunoaștere, a condițiilor de calitate și de realizare a investiției cu costurile cele mai scăzute. Proiectarea lucrărilor de investiţii s-a făcut în aşa fel încât suprafaţa afectată de activitatea obiectivului să fie cât mai restrânsă, activitatea să aibă un impact cât mai redus asupra mediului şi lucrările de ecologizare să asigure refacerea mediului.

Realizarea obiectivului de investiţii nu va influenţa negativ schema cadru de amenajare a bazinului hidrografic. În zonă nu sunt prevăzute a se executa lucrări hidrotehnice sau hidroedilitare în faza actuală.

1. **Încadrarea în BAT, BREF, după caz:** - nu este cazul.
2. **Respectarea cerințelor comunitare transpuse în legislația națională:**
* Proiectul a fost încadrat sub incidenţa Legii nr. 292/2018 privind evaluarea impactului anumitor proiecte publice şi private asupra mediului, fiind încadrat în anexa nr. 2, la pct., lit. a) - cariere, exploatări miniere de suprafaţă şi de extracţie a turbei, altele decât cele prevăzute în anexa nr. 1;
* Pentru proiect a fost realizată evaluarea impactului asupra mediului, conform Legii nr. 292/2018 privind evaluarea impactului anumitor proiecte publice şi private asupra mediului, care transpune prevederile Directivei 2011/92/UE a Parlamentului European și a Consiliului din 13 decembrie 2011 privind evaluarea efectelor anumitor proiecte publice și private asupra mediului, modificată prin Directiva 2014/52/UE a Parlamentului European și a Consiliului din 16 aprilie 2014 și Directiva 2003/35/CE a Parlamentului European și a Consiliului din 26 mai 2003 de instituire a participării publicului la elaborarea anumitor planuri și programe privind mediul și de modificare a directivelor Consiliului 85/337/CEE și 96/61/CE, în ceea ce privește participarea publicului și accesul la justiție, modificată prin Directiva (UE) 2016/2284 a Parlamentului European și a Consiliului din 14 decembrie 2016.
* Pentru proiect s-a realizat evaluarea adecvată deoarece proiectul intră sub incidența art. 28 din OUG nr. 57/2007 privind regimul ariilor naturale protejate, conservarea habitatelor naturale, a florei și faunei salbatice, cu modificările și completările ulterioare, care transpune Directiva 79/409/CEE a Consiliului din 2 aprilie 1979 privind conservarea păsărilor sălbatice, cu modificările și completările ulterioare și a Directivei 92/43/CEE a Consiliului din 21 mai 1992 privind conservarea habitatelor naturale și a speciilor de floră și faună sălbatică, cu modificările și completările ulterioare; amplasamentul proiectului se află situat în **Situl Natura 2000 – Aria Specială de Protecție Avifaunistică – Cursul Mijlociu al Someşului ROSPA 0114,** precum și în **Aria Specială de Conservare – Lozna ROSCI 0314**.
* Procedura de evaluare a impactului asupra mediului și a evaluării adecvate s-a derulat cu respectarea prevederilor următoarelor acte normative:
* **Ordonanței de urgență a Guvernului nr. 195/2005** privind protecția mediului, aprobată cu modificări și completări prin Legea nr. 265/2006, cu modificările și completările și ulterioare;
* **Legii nr. 292/2018** privind evaluarea impactului anumitor proiecte publice şi private asupra mediului;
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, aprobată cu modificǎri şi completǎri prin **Legea nr. 49/2011**, cu modificările și completările ulterioare;
* **Ordinului Ministerului Mediului și Pădurilor nr. 19/2010** pentru aprobarea Ghidului metodologic privind evaluarea adecvată a efectelor potențiale ale planurilor sau proiectelor asupra ariilor naturale protejate de interes comunitar, modificat prin **Ordinul nr. 262/2020**;
* **Ordinului Ministerului Mediului, Apelor și Pădurilor nr. 269/2020** privind aprobarea ghidului general aplicabil etapelor procedurii de evaluare a impactului asupra mediului, a ghidului privind cariere, exploatații miniere de suprafață inclusiv instalații industriale de suprafață pentru extracție, şi a altor ghiduri specifice pentru diferite domenii şi categorii de proiecte.
* Proiectul asigură respectarea cerințelor comunitare transpuse în legislația natională prin:
* OUG nr. 195/2005 privind protecția mediului, aprobată cu modificări și completări de Legea nr. 265/2006, cu completările și modificările ulterioare;
* Legea minelor nr. 85 din 18 martie 2003, cu modificările şi completările ulterioare;
* Ordinul nr. 187/2002 pentru aprobarea Criteriilor privind conţinutul documentaţiilor pentru metodele de exploatare cadru în mine şi cariere/balastiere;
* Ordinul comun ANRM/MMSG/ME nr. 202/2881/2348 din 2013 prin care se aprobă Instrucțiunile tehnice privind aplicarea și urmărirea măsurilor stabilite în planul de refacere a mediului, în planul de gestionare al deșeurilor extractive și în proiectul tehnic de refacere a mediului, precum și modul de operare cu garanția financiară pentru refacerea mediului afectat de activitățile miniere;
* Legea apelor nr. 107/1996, cu completările și modificările ulterioare;
* Legea nr. 104/2011 privind calitatea aerului înconjurător, cu modificările ulterioare;
* OUG nr. 92/2021, privind regimul deșeurilor;
* HG nr. 856/2002 privind evidenţa gestiunii deşeurilor şi pentru aprobarea listei cuprinzând deşeurile, inclusiv deşeurile periculoase, cu modificările şi completările ulterioare;
* HG nr. 1061/2008 privind transportul deșeurilor periculoase și nepericuloase pe teritoriul României, cu modificările ulterioare;
* OUG nr. 68/2007, privind răspunderea de mediu cu referire la prevenirea şi repararea prejudiciului adus asupra mediului, aprobată prin Legea nr. 19/2008, cu modificările şi completările ulterioare.
* Pe parcursul derulării procedurii de evaluare a impactului asupra mediului autorităţile care au participat la şedinţele colectivului de analiză tehnică nu au exprimat puncte de vedere cu privire la informaţiile prezentate de titularul proiectului, în etapele procedurii, deasemenea până la data stabilită pentru organizarea ședinței de dezbatere publică, 29.03.2022, la sediul Primăriei Comunei Băbeni nu au fost depuse și înregistrate comentarii/opinii/observații (în scris și verbal) cu referire la proiect, nu s-a prezentat public interesat de proiect, şi nici nu au fost depuse pe perioada derulării etapelor procedurale comentarii/opinii/observaţii cu privire la realizarea investiţiei care să conducă la respingerea solicitării acordului de mediu.
1. **Modul cum răspunde/respectă zonele de protecție sanitară, obiectivele de protecție a mediului din zonă pe aer, apă, sol etc.:**
* Rezultatele obţinute din raportul privind impactul asupra mediului au pus în evidenţă că activitatea care se va desfăşura în cadrul obiectivului va afecta mediul în limite admisibile, impactul produs este redus, local şi reversibil la încetarea activităţii;
* Concluzia raportului privind impactul asupra mediului cât şi cea a studiului de evaluare adecvată este că impactul prognozat al lucrărilor va rămâne în limitele suportabilităţii şi adaptabilităţii speciilor, relizarea proiectului nu va periclita, nu va distruge şi nu va elimina integral nicio specie identificată în zonă şi nu va modifica cadrul natural definitiv în aşa fel încât să elimine posibilitatea de revenire a speciilor afectate, în zonă.
1. **Compatibilitatea cu obiectivele de protecție a sitului Natura 2000, după caz:**
* Conform studiului de evaluare adecvată, realizarea proiectului nu va avea un impact negativ semnificativ asupra habitatelor şi speciilor de interes comunitar. Impactul prevăzut este nesemnificativ din cauza suprafeţei mici de intervenţie (2,3 ha) ceea ce reprezintă 0,00691% din suprafaţa de 33.259 ha, şi ţinând seama că activitatea este temporară – maxim 3 ani, iar cantitatea de resursă geologică extrasă este de 60.000 mc/an, dinamica populaţiilor din situl ROSPA 0114 nu vor fi afectate, respectiv 0,02% din suprafata sitului de 11481,4 ha ROSCI0314. Modificările în structura amplasamentului nu vor crea un impact semnificativ asupra habitatelor protejate din jurul perimetrului de exploatare;
* În timpul desfăşurării lucrărilor în balastieră, datorită zgomotului produs de utilajele de excavare şi transport s-ar putea înregistra migrarea diferitelor specii de păsări şi animale, acest proces va fi pentru o perioadă scurtă, iar la încetarea activităţii în balastieră, acestea vor reveni în habitatul lor normal.
1. **Luarea în considerare a impactului direct, indirect și cumulat cu al celorlalte activități existente în zonă etc./cumularea impactului cu impactul altor proiecte existente și/sau aprobate:**
* Conform raportului privind impactul asupra mediului:

 - Impactul direct vizează activităţile privind organizarea de şantier, activităţile de extracţie şi transport a resursei minerale (extrasului geologic), respectiv lucrările de amenajare a eleşteului piscicol. Impactul asupra florei şi vegetaţiei se rezumă la suprafaţa afectată de lucrările de exploatare a balastului şi lucrările de amenajare a drumului de acces la frontul de lucru, impact care are însă o importanţă locală, redusă. În faza iniţială de implementare a proiectului, suprafaţa acoperită de vegetaţie ruderală va fi afectata, rezultând astfel un impact direct asupra acestora. Impactul indirect vizează funcţionarea utilajelor în zona frontului de lucru şi implicit eliminarea unor noxe (suspensii, gaze de eşapament, zgomot, etc.). Acestea vor creşte nivelul de pulberi şi de gaze de eşapament aflate în suspensie în aer, precum şi nivelul zgomotului. Având însă în vedere perioada redusă de desfăşurare a lucrărilor de excavare impactul traficului asupra distribuţiei speciilor va fi redus.

 - Impactul pe termen scurt se manifestă doar în perioadele de activitate a balastierei şi exclusiv în zona fronturilor de lucru. Perioada de manifestare a acestui tip de impact se referă la programul din balastieră exclusiv pe timp de zi, estimat la o durată de 8 – 10 ore/zi. Impactul pe termen mediu/lung se referă la durata de exploatare a extrasului geologic, de 155.000 mc, care se va întinde pe o perioadă de 3 ani, cu un volum de 60.000 mc/an extracţie.

 - Impactul din fază de construcţie, de operare şi de dezafectare se întrepătrunde cu impactul direct şi indirect şi vizează în special starea tehnică a utilajelor şi inspecţiile tehnice ale acestora la zi. În amplasamentul balastierei nu se pune problema unor construcţii sau demolări. Se pune problema amplasării unor rulote mobile autotractate cu funcţionare temporară.

 - Impactul rezidual: efectuarea lucrărilor miniere pregătitoare privind descopertarea zăcământului pentru exploatarea extrasului geologic, implică un impact rezidual. Faptul că grosimea stratului vegetal – nisipos este de 0,5 m, presupune îndepărtarea unui volum de 11.500 mc sol vegetal de pe suprafaţa perimetrului. Acest material va fi utilizat la realizarea digului pentru iazul piscicol care va fi amenajat, ca lucrare de apărare, împotriva inundațiilor.

 - Impactul cumulativ reprezintă efectul unui grup de activităţi care acţionează asupra unui amplasament, care în acţiune singulară nu produc un impact, dar în asociere cu alte activităţi pot conduce la apariţia unui impact. De a lungul Someșului există mai multe balastiere având același scop final: amenajare piscicolă prin exploatarea resurselor minerale.

Cele mai apropiate balastiere față de proiectul propus sunt:

* în partea estică: perimetrul Băbeni Barcău – Universal Barcău SRL - la distanța de cca. 1000 m;

 - Prin urmare, impactul cumulativ nu este un alt tip de impact, este rezultatul impacturilor directe și indirecte, asupra unei resurse, care se produc și/sau se vor produce într - un timp previzibil/ prognozabil. Impacturile trebuie să se producă asupra aceleiași resurse, spațial și temporal, pentru a determina un impact cumulativ. În apropiere, pe teritoriul sitului ROSPA 0114 “Cursul Mijlociu al Someşului” există 1 balastieră în amonte la 1 km. Între Băbeni și Jibou există mai multe balastiere, cca. 3 active, ceea ce ar putea indica un impact cumulativ semnificativ cu PP. Având în vedere distanța dintre balastiere și obligativitatea respectării măsurilor impuse prin raport se apreciază că impactul produs de balastiera *Perimetrul Băbeni Sud - extindere* nu se va cumula cu celelate balastiere, desfășurarea activității afectând un perimetru restrâns în zona de exploatare, astfel nu va exista un impact cumulativ semnificativ.

 În această categorie se înscriu şi vulnerabilităţile menţionate în Formularul Standard Natura 2000 pentru situl ROSPA 0114 “Cursul Mijlociu al Someşului” şi respectiv pentru situl ROSCI 0314 “Lozna”. Dintre aceste activităţi doar fenomenul de eroziune a malurilor, dacă nu sunt respectați parametrii tehnici ai acestora, ar putea primi o semnificaţie. Considerând că proiectul în sine, nu conduce la fenomene erozive, pe amplasament nu pot fi evidenţiate elemente de impact negativ cu acţiune ireversibilă.

**III. Concluziile Raportului privind impactul asupra mediului (inclusiv ale studiului de evaluare adecvată) și măsurile pentru prevenirea, reducerea și, unde este posibil, compensarea efectelor negative semnificative asupra mediului:**

Respectarea tuturor lucrărilor prevăzute în Raportul privind impactul asupra mediului, în Studiul de evaluare adecvată, în Avizul favorabil nr. 9/ST Sj/29.03.2022, eliberat de Agenția Națională pentru Arii Naturale Protejate, Serviciul Teritorial Sălaj, în Avizul de gospodărire a apelor nr. 89 din 13.12.2021***,*** eliberat de Administrația Națională ”Apele Române” Administrația Bazinală de Apă Someș – Tisa, şi actelor/avizelor din documentaţia care a stat la baza emiterii prezentului acord.

**III.A.1:**

* În studiul de evaluare adecvată sunt prezentate condiţiile iniţiale, impactul şi metodele de reducere a acestuia pentru o zonă în care este propusă deschiderea unei balastiere și exploatarea acesteia.

 **III.A.1.1:**

* Conform Ordin al Ministerul Mediului și Pădurilor nr. 2387/2011 privind Declararea Siturilor de Importanţă Comunitară ca parte integrantă a Reţelei Ecologice Europene “Natura 2000” în România, aria de analiză face parte integrantă din Situl Natura 2000 *Cursul Mijlociu al Someşului*, Cod ROSPA0114. Astfel în zona de amplasamentului se regăsesc o serie de habitate şi specii de importanţă comunitară pentru a căror conservare şi/sau protecţie se impun măsuri specifice.
* Suprafaţa amplasamentului, 23.000 mp, face parte din situl ROSPA 0114 tip J, descris sub codul de R004 categoria IV IUC Nr. 007 – “*Cursul mijlociu al Someşului*”, corespunzător tipului de habitat din nomenclatura Natura 2000, respectiv codul R004 Rezervaţii naturale.
* În perimetrul de implementare al proiectului nu au fost identificate populaţii semnificative de specii de floră sau faună strict asociate unor habitate particulare, cu valoare conservativă sau cu o relevanţă deosebită bio-ecocenotică, specii rare, etc.
* Perimetrul de exploatare care face obiectul proiectului, este inclus în habitatul teren arabil în proporţie de 100%. Situl este important pentru populaţiile de cuibăritoare de cristel de câmp (Crex crex), ciocârlie de pădure (Lulluta arborea), ghionoaie sură (Picus canus), ciocănitoarea de stejar (Dentrocopus medius), sfrâncioc roşiatic (Lanius collurio), sfrâncioc cu fruntea neagră (Lanius minor), viespar (Pernis apivorus) şi acvila mică (Hieraaetus penatus).
* În zona studiată predomină morfologic lunca Someşului, aceasta fiind o zonă deschisă, în imediata vecinătate a râului Someş, la cca. 70 m la Vest şi 300 m la Nord, aceste zone fiind destinate cu precădere agriculturii, reprezentând un habitat prielnic pentru cristelul de câmp şi este o zonă importantă de cuibărit pentru sfrânciocul cu fruntea neagră (Lanius minor), în interiorul Transilvaniei.
* La ora actuală pentru ROSPA 0114, nu a fost elaborat un Plan de management sau orice fel de document în care să fie stabilite obiective de conservare. Obiectivele de conservare ale Sitului urmează să fie centrate pe habitatele relevante pentru speciile criteriu, considerate pentru a fundamenta înfiinţarea ROSPA 0114. Având în vedere faptul că suprafaţa destinată activităţilor de balastieră este de 2.3 ha, ceea ce reprezintă 0.00691% din suprafaţa sitului (33.259 ha) şi ţinând seama că activitatea este temporară – maxim 3 ani, iar cantitatea de resursă geologică extrasă este de 60.000 mc/an, apreciem că dinamica populaţiilor din situl ROSPA 0114 nu vor fi afectate.
* Concluzia care se desprinde din analiza sumară a fiecărei specii, criteriu care a stat la baza desemnarii sitului Natura 2000 ROSPA 0114 “*Cursul Mijlociu al Someşului*”, este că în zona de realizare a balastierei nu poate fi pus în evidenţă un impact direct sau indirect care să producă o afectare semnificativă ireversibilă a populaţiilor de păsări.
* Populaţiile de păsări nu cuibăresc în perimetrul destinat extragerii balastrului şi nici în imediata vecinătate, deoarece nu există copaci sau alte adăposturi şi poposesc doar întâmplător pe prundişul râului Someş, deasemenea nu există maluri abrupte.
* Conform definiţiei celei mai acceptate “statutul de conservare favorabilă” a speciilor şi/sau habitatelor înseamnă suma influenţelor care acţionând asupra speciei pot afecta pe termen lung distribuţia şi abundenţa populaţiilor sale pe teritoriul vizat.

 **III.A.1.2:**

* Declarat prin Ordinul MMP nr. 2387/2011, *ROSCI 0314 – Lozna* în suprafaţă de 10248 ha, include cel mai mare și compact masiv forestier din Câmpia Someșului, și asigură o mai bună distribuție geografică a SCI-urilor în NV Transilvaniei. Sit important pentru habitatele forestiere, dar și pentru micromamifere, nevertebrate, amfibieni.
* În cazul proiectului analizat, conform studiului de evaluare adecvată, “statutul de conservare favorabilă” nu este afectat de activităţile desfăşurate în amplasament. La ora actuală pentru ROSCI 0314, nu a fost elaborat un Plan de management, sau orice fel de document în care să fie stabilite obiective de conservare.
* În cazul sitului ROSCI 0314 s-au luat în considerare următoarele aspecte:
* suprafaţa destinată proiectului este de 2,35 ha, această suprafaţă raportată la suprafaţa totală a sitului (11481.4 ha) reprezintă 0,020%, astfel este o suprafaţă nesemnificativă şi nu va afecta dinamica speciilor din acest sit;
* având în vedere faptul că activitatea în balastiera este temporară (maxim 9 luni/an), și se realizeaza pe o suprafață care nu este în domeniul silvic, amploarea investiţiei este redusă, iar exploatarea este discontinuă, rezultă că prin realizarea proiectului nu poate fi pus în evidenţă un impact direct sau indirect care să producă o afectare semnificativă ireversibilă a speciilor criteriu.

 **III.A.1.3:**

* ***Modificările în structura amplasamentului nu vor crea un impact semnificativ asupra habitatelor protejate din jurul perimetrului de exploatare***.

În vederea diminuării impactului negativ posibil se vor respecta următoarele măsuri:

* desfăşurarea traficului greu şi circulaţia unor utilaje necesare exploatării zăcământului din *Perimetrul Băbeni Sud - extindere*, va trebui să se desfăşoare pe baza unui program care să ţină seama de perioadele cele mai adecvate în vederea înregistrării unui impact cât mai redus, datorat zgomotului şi vibraţiilor produse de mijloacele de transport și de lucru care se utilizează în amplasament;
* exploatarea agregatelor minerale se va efectua exclusiv din perimetrul delimitat și aprobat ANRM;
* alegerea cu grijă a locurilor special amenajate pentru depozitarea selectivă a deşeurilor de tip menajer, astfel încât acestea să nu constituie o sursă de poluare a zonei, se va asigura transportul acestor deşeuri conform legislaţiei în vigoare;
* interzicerea desecărilor, a defrişărilor, incendierilor şi a construirii de noi drumuri;
* diminuarea lucrărilor în perioada mai-iunie, perioadă specifică sezonului de cuibărit, clocit şi creştere a puilor, respectiv naştere şi creştere a puilor pentru mamifere;
* interzicerea recoltării speciilor floristice şi faunistice, inclusiv degradarea, colectarea ouălor sau cuiburilor de păsări;
* interzicerea braconajului, a vânătorii şi a capcanelor;
* evitarea poluării ecosistemului cu deşeuri petroliere şi menajere precum şi cu alte produse chimice;
* monitorizarea zonei astfel încât să se asigure regenerarea şi dezvoltarea pe cale naturală a habitatului;
* după terminarea lucrărilor se impun măsuri de reamenajare a zonei conform Planului de refacere a mediului şi a Proiectului Tehnic de Refacere a mediului în concordanţă cu valoarea garanţiei financiare pentru refacerea mediului.
* ***Din Studiul de evaluare adecvată rezultă că în timpul fazei de exploatare, impactul asupra mediului nu este semnificativ, astfel concluzia generală care se desprinde pentru proiectul analizat, nu are legătură directă cu conservarea naturii. Realizarea proiectului nu va avea un impact negativ semnificativ asupra habitatelor şi speciilor de interes comunitar.*** Impactul prevăzut este nesemnificativ din cauza suprafeţei mici de intervenţie (2,3 ha) ceea ce reprezintă 0.00691% din suprafaţa de 33.259 ha, suprafaţa totală a sitului ROSPA 0114 “*Cursul Mijlociu al Someşului*”, respectiv 0,020% 11481.4 ha, suprafața totală a sitului ROSCI0314 *– ”Lozna”*.

**III.A.2:**

* Funcţionarea obiectivului va consta în desfăşurarea activităţii de exploatare a balastrului din terasa inferioară a răului Someş, mal stâng pe o suprafaţă de 23.000 mp. Terenul pe care se va realiza obiectivul se află în proprietatea Demexagreg SRL. Pentru exploatarea şi valorificarea balastrului din cadrul perimetrului de exploatare se vor obţine permisele anuale de exploatare necesare din partea ANRM.
* Evaluarea impactului asupra mediului s-a realizat pe fiecare componentă de mediu în parte analizând atât efectele negative cât şi cele pozitive ale activităţii obiectivului de investiţii.
* Poluanţii evacuaţi în mediu au fost estimaţi şi comparaţi cu limitele admise prin legislaţia în vigoare. Din estimările făcute nu s-au semnalat depăşiri ale acestora.
* *Factorul de mediu APĂ:* lucrările de excavare a balastrului, urmat de amenajarea lacului piscicol, se vor desfăşura sub nivelul superior al pânzei freatice, acest lucru fiind necesar pentru asigurarea apei în lacul piscicol. Pentru a nu fi afectată calitatea apelor subterane alimentarea utilajelor de extracţie se va face din cisterne mobile prevăzute cu pompă de alimentare, prin asigurarea retenţiei secundare (tăvi metalice), evitând scurgerea acestora pe sol. În aceste condiţii funcţionarea obiectivului va avea un impact redus asupra factorului de mediu apă.
* *Factorul de mediu AER*: din activitatea care se va desfăşura în cadrul obiectivului propus s-au indentificat următoarele surse posibile de poluare a aerului: emisii în atmosferă sub formă de pulberi în suspensie, pulberi sedimentabile şi noxe provenite în urma activităţii de transport cu mijloacele auto; emisii provenite de la gazele de eşapament ale utilajelor şi mijloacelor de transport care va funcţiona în incintă. În perioadele secetoase şi călduroase din an, rularea autobasculantelor pe drumurile din incintă va determina emisii de praf, care vor putea fi evitate prin stropirea cu apă a drumurilor, astfel va fi o sursă nesemnificativă de poluare a aerului. Valorile estimate pentru debitele masice de poluanţi rezultaţi din funcţionarea autobasculantelor şi utilajelor acţionate de motoare se situează sub valorile maxime admisibile prevăzute de Legea nr. 104/2011 privind calitatea aerului înconjurător, cu modificările ulterioare.
* *Factorul de mediu SOL SUBSOL, VEGETAŢIE şi FAUNĂ*: excavaţiile necesare exploatării balastrului vor presupune dislocarea unor volume importante de roci in situ, factorii de mediu sol, subsol, vegetaţie şi faună urmând a fi afectaţi iniţial de lucrările de descopertare a solului vegetal, şi de lucrările de exploatare propriu – zise. Prin amenajarea lacului piscicol după încetarea activităţii de exploatare a balastrului şi crearea unor habitate de zone umede, impactul asupra acestor factori de mediu va fi mult diminuat, astfel încât afectarea mediului se va încadra în limitele admise.
* Factorul de mediu *AŞEZĂRI UMANE*: având în vedere că cele mai apropiate case de locuit se află la o distanţă de cca. 950 m, faţă de amplasamentul obiectivului considerăm că realizarea proiectului va avea un efect pozitiv asupra factorului de mediu așezări umane.
* Metodologiile utilizate în evaluarea impactului asupra mediului s-a realizat pe fiecare componentă de mediu în parte conform normativelor în vigoare, s-a folosit o metodă de evaluare comparativă, între starea ideală şi starea posibilă datorată activităţilor viitoare, Metoda Rojanski. Astfel pentru obiectivul analizat s-a realizat încadrarea fiecărui factor de mediu pe o scară de bonitate de la 1 la 10 şi s-au acordat următoarele note de bonitate: Factorul de mediu apă - NB = 8; Factorul de mediu aer - NB = 8; Factorul de mediu aşezări umane - NB = 9 Factorul de mediu sol, subsol, faună, vegetaţie - NB = 7.
* ***Rezultatele obţinute din evaluarea impactului au pus în evidenţă că activitatea care se va defăşura în cadrul obiectivului va afecta mediul în limite admisibile, impactul produs este redus, local şi reversibil la încetarea activităţii.***
* ***Implementarea proiectului menţionat poate conduce la creerea unor habitate de zone umede, un nou teritoriu de hrănire (habitat umed). Un impact minor asupra unora dintre specii ar fi posibil, dar acesta ar fi nesemnificativ, datorită tendinţei migrării în teritorii de hrănire învecinate, efect local şi reversibil la încetarea exploatării balastrului.***

**III.B. Măsuri în timpul realizării proiectului (se vor preciza pentru: apă, aer, sol, subsol, biodiversitate/arii naturale, zgomot, vibraţii, radiaţii, deşeuri, risc pentru sănătate, peisaj, patrimoniu cultural şi istoric, resurse naturale etc.) şi efectul implementării acestora:**

* + - **pentru factorul de mediu apă:**
* nu se va utiliza apă în scop tehnologic și nu se vor evacua ape uzate; necesarul de apă potabilă pentru personal va fi asigurat din zonă şi adusă în recipiente de plastic;
* lucrările de exploatare se vor executa la o distanță medie de 175 m de albia râului Someș;
* este interzisă descărcarea și spălarea utilajelor sau a autovehiculelor pe suprafeţe neamenajate, direct pe sol, repararea utilajelor, efectuarea schimburilor de ulei, stocarea motorinei sau a uleiurilor pe amplasament;
* extragerea nisipurilor şi pietrişurilor se va face şi sub nivelul hidrostatic, pentru a crea premizele realizării unui iaz piscicol. Exploatarea balastrului se va realiza după un Proiect Tehnic care va ţine cont de condiţiile realizării unui iaz piscicol. Sursa de alimentare cu apă este cea din precipitaţii şi cea din râul Someş, prin sifonare naturală;
* pentru a nu afectată calitatea apelor subterane, alimentarea utilajelor cu motorină se va face din cisterna mobilă în rezervoarele utilajelor prin intermediul unei pompe de alimentare cu asigurarea retenției secundare (tăvi metalice), evitând scurgerea acestora pe sol. Obiectivul nu va fi dotat cu un depozit de carburanţi, motorina necesară funcţionării utilajelor de extracţie;
* punctul de lucru va fi dotat cu materiale absorbante pentru intervenţie în cazul unor pierderi accidentale de produse petroliere la manipulare;
* pentru urmărirea calității apei freatice se vor executa două foraje de hidroobservație amplasate unul în amontele perimetrului de exploatare iar celălalt în aval de perimetru, pe direcția de curgere a apelor subterane SE-NV, din care se vor preleva probe de apă care se vor analiza în laborator specializat, în scopul stabilirii influenței în timp a activității asupra calității apei freatice
	+ - **pentru factorul de mediu aer:**
* utilajele şi mijloacele de transport folosite în timpul lucrărilor, vor respecta prevederile legale, privind stabilirea procedurilor de aprobare de tip a motoarelor cu ardere internă destinate maşinilor mobile nerutiere şi stabilirea măsurilor de limitare a emisiilor de gaze şi particule poluante provenite de la acestea, în scopul protecţiei atmosferei;
* pentru limitarea la maxim a poluării atmosferei în zona adiacentă perimetrului de exploatare, datorată funcţionării motoarelor cu ardere internă, se vor folosi utilaje şi autovehicule cu grad redus de emisii de gaze de ardere şi se vor verifica periodic din punct de vedere tehnic în ateliere specializate;
* emisiile de pulberi datorate activităţii de transport pe drumul de acces în perimetrul de exploatare, va fi substanţial redusă prin stropirea suprafeţelor de rulare cu ajutorul autocisternei;
* se va reduce viteza de circulație a autobasculantelor pe drumul tehnologic;
* benele autobasculantelor folosite la transport vor fi prevăzute cu prelate;
	+ - **pentru factorul de mediu sol, subsol:**
* deşeurile menajere se vor colecta separat şi vor fi predate la o firmă autorizată pentru desfășurarea acestei activități;
* lucrările se vor efectua strict în perimetrul propus şi avizat, fiind interzisă afectarea altor suprafeţe;
* lucrările de exploatare se vor desfășura cu stricteţe numai în interiorul perimetrului de exploatare cu respectarea pilierului de protecţie a zonei învecinate precum şi a tehnologiei de lucru prevăzută în Proiectul Tehnic;
* manipularea carburanţilor şi a uleiurilor pentru utilaje se va face conform normelor în vigoare, evitând scurgerea acestora pe sol, prin asigurarea retenției secundare;
* transportul producţiei se va face pe traseele şi căile special amenajate;
* zona exploatată va fi amenajată conform proiectului de refacere a mediului astfel încât la final să se realizeze o amenajare piscicolă;
	+ - **pentru factorul de mediu biodiversitate:**
* desfăşurarea traficului greu şi circulaţia unor utilaje necesare exploatării zăcământului de nisip și pietriș, va trebui să se desfăşoare pe baza unui program care să ţină seama de perioadele cele mai adecvate în vederea înregistrării unui impact cât mai redus, datorat zgomotului şi vibraţiilor produse de mijloacele de transport şi de lucru care se utilizează în amplasament. Exploatarea se va efectua exclusiv din perimetrul delimitat și aprobat ANRM;
* alegerea cu grijă a locurilor special amenajate pentru depozitarea selectivă a deşeurilor de tip menajer, astfel încât acestea să nu constituie o sursă de poluare a zonei. Se va asigura transportul acestor deşeuri la cele mai apropiate depozite de deșeuri menajere amenajate şi autorizate conform legislaţiei în vigoare;
* interzicerea desecărilor, a defrişărilor, incendierilor şi a construirii de noi drumuri;
* diminuarea lucrărilor în perioada mai-iunie, perioadă specifică sezonului de cuibărit, clocit şi creştere a puilor, respectiv naştere şi creştere a puilor pentru mamifere;
* interzicerea recoltării speciilor floristice şi faunistice, inclusiv degradarea, colectarea ouălor sau cuiburilor de păsări;
* interzicerea braconajului, a vânătorii şi a capcanelor;
* evitarea poluării ecosistemului cu deşeuri petroliere şi menajere precum şi cu alte produse chimice;
* monitorizarea zonei astfel încât să se asigure regenerarea şi dezvoltarea pe cale naturală a habitatului;
* alimentarea utilajelor cu motorină se va face din cisterna mobilă în rezervoarele utilajelor prin intermediul unei pompe de alimentare cu asigurarea retenției secundare (tăvi metalice), evitând scurgerea acestora pe sol. Obiectivul nu va fi dotat cu un depozit de carburanţi, motorina necesară funcţionării utilajelor de extracţie;
* în conformitate cu prevederile O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice cu modificările și completările ulterioare; în conformitate cu O.U.G. 57/2007, art. 33, *pentru toate speciile de păsări, pești și mamifere protejate, sunt interzise*:
	+ uciderea sau capturarea intenţionată, indiferent de metoda utilizată;
	+ deteriorarea, distrugerea şi/sau culegerea intenţionată a cuiburilor sau ouălor din natură;
	+ culegerea ouălor din natură şi păstrarea acestora chiar dacă sunt goale;
	+ perturbarea intenţionată, în special în cursul perioadei de reproducere, de creștere și migrație;
	+ deţinerea exemplarelor din speciile pentru care sunt interzise vânarea şi capturarea;
	+ comercializarea, deţinerea şi/sau transportul în scopul comercializării acestora, în stare vie ori moartă, sau a oricăror părţi ori produse provenite de la speciile protejate.
* pentru speciile de plante şi animale sălbatice terestre, acvatice şi subterane, cu excepţia speciilor de păsări, inclusiv cele prevăzute în anexele nr. 4 A (specii de interes comunitar) şi 4 B (specii de interes naţional) din O.U.G. nr. 57/2007, şi care trăiesc atât în ariile naturale protejate, cât şi în afară lor, sunt interzise:
	+ orice formă de recoltare, capturare, ucidere, distrugere sau vătămare a exemplarelor aflate în mediul lor natural, în oricare dintre stadiile ciclului lor biologic;
	+ perturbarea intenţionată în cursul perioadei de reproducere, de creştere, de hibernare şi de migraţie;
	+ deteriorarea, distrugerea şi/sau culegerea intenţionată a cuiburilor şi/sau ouălor din natură;
	+ deteriorarea şi/sau distrugerea locurilor de reproducere ori de odihnă;
	+ uciderea sau capturarea intenţionată, indiferent de metoda utilizată;
	+ deţinerea exemplarelor din speciile pentru care sunt interzise vânarea şi capturarea;
	+ comercializarea, deţinerea şi/sau transportul în scopul comercializării acestora în stare vie ori moartă sau a oricăror părţi ori produse provenite de la acestea, uşor de identificat;
* Se vor respecta condițiile prevăzute în ***avizul favorabil nr. 9/ST Sj/29.03.2022****, eliberat de Agenția Națională pentru Arii Naturale Protejate, Serviciul Teritorial Sălaj*.
	+ - **pentru factorul de mediu peisaj:**
* nu se vor utiliza alte căi de transport decât traseul aprobat;
* după terminarea lucrărilor se impun măsuri de reamenajare a zonei conform Planului și Proiectului tehnic de refacere a mediului în concordanță cu valoarea garanției financiare pentru refacerea mediului.
	+ - **pentru mediul social şi economic:**
* în ceea ce priveşte zona amplasamentului studiat, acesta este situat în extravilanul comunei Băbeni, cele mai apropiate case de locuit se află la o distanţă de cca. 950 m, faţă de amplasamentul obiectivului;
* în vecinătatea amplasamentului nu există obiective de patrimoniu cultural, arheologic sau monumente istorice.
	+ - **pentru zgomot/vibraţii:**
* se vor respecta prevederile Ord. nr. 119/2014 privind nivelul de zgomot la limita zonei funcţionale, cu modificările ulterioare;
* se vor respecta prevederile SR ISO 10009/2017 Acustică. Limite admisibile ale nivelului de zgomot din mediul ambient;
* desfăşurarea traficului greu şi circulaţia unor utilaje necesare exploatării zăcământului de balast din perimetru, va trebui să se realizeze pe baza unui program care să ţină seama de perioadele cele mai adecvate în vederea înregistrării unui impact cât mai redus, datorat zgomotului şi vibraţiilor produse de mijloacele de transport și de lucru care se utilizează în amplasament.
	+ - **gestiunea deşeurilor:**
* instituirea sistemului de gestionare a deşeurilor prin asigurarea spaţiilor şi recipienţilor/containerelor pentru colectarea selectivă a deşeurilor rezultate din activitatea de organizare de şantier, după caz şi din lucrările de exploatare, în vederea respectării prevederilor OUG nr. 92/2021, privind regimul deșeurilor.
	+ - **gestiunea substanţelor şi preparatelor periculoase:**
* se vor respecta prevederile Legii nr. 360/2003, republicată, cu modificări și completări ulterioare privind regimul substanțelor și preparatelor chimice periculoase.

**III.C. Măsuri în timpul exploatării și efectul implemenentării acestora:**

* + - **pentru factorul de mediu apă:**
* utilajele de exploatare vor fi întreţinute periodic în ateliere specializate şi vor fi alimentate cu carburanţi în locuri special amenajate, prin asigurarea retenţiei secundare (tăvi metalice), evitând scurgerea acestora pe sol. Obiectivul nu va fi dotat cu un depozit de carburanţi, alimentarea utilajelor cu motorină se va face din cisterna mobilă în rezervoarele utilajelor prin intermediul unei pompe de alimentare cu asigurarea retenției secundare (tăvi metalice);
* transvazarea combustibilului din recipienți etanși în rezervoarele utilajelor se va face prin intermediul unei pompe manuale, prin asigurarea retenţiei secundare (tăvi metalice); schimburile de uleiuri se vor face numai la ateliere specializate;
* alimentarea mijloacelor de transport se va face în staţiile de alimentare combustibili autorizați;
* vehicularea utilajelor se va realiza numai pe drumurile de acces amenajate şi întreţinute corespunzător;
* se interzice categoric spălarea utilajelor în albie şi deversarea în apă a lubrifianţilor uzaţi şi a deşeurilor de orice fel;
* retragerea utilajelor de pe suprafaţa perimetrului de exploatare când există pericolul producerii de viituri;
* conform raportului privind impactul asupra mediului, lucrările de exploatare se vor executa la o distanță medie de 175 m de albia râului Someș.
	+ - **pentru factorul de mediu aer:**
* efectuarea de revizii tehnice periodice, în ateliere specializate, a utilajelor folosite; utilajele ce transportă agregate minerale vor circula cu viteză redusă pentru a evita poluarea cu pulberi în suspensie;
* stropirea cu apă a căii de acces la perimetrul de exploatare, a suprafețelor de rulare în perimetrul de exploatare, cu ajutorul unei autocisterne în perioadele secetoase ale anului;
* utilajele se vor verifica zilnic de către deservent şi se vor întreţine în stare corespunzătoare de funcţionare;
* în cazul unei defecţiuni majore intervenite la un utilaj, acesta va fi transportat pentru reparaţie la o unitate specializată;
* conform raportului privind impactul asupra mediului, funcţionarea obiectivului cu respectarea măsurilor de protecţie a mediului propuse, va afecta factorul de mediu aer în limitele admise;
	+ - **pentru factorul de mediu sol, subsol:**
* transportul substanţelor periculoase utilizate la diferite operaţii, la punctele de lucru, se va efectua numai cu mijloace de transport autorizate şi agreate pentru transport substanţe periculoase conform cerinţelor HG nr. 1175/2007 pentru aprobarea Normelor de efectuare a activităţii de transport rutier de mărfuri periculoase în România. Mijloacele de transport trebuie să deţină licenţă de transport mărfuri şi certificat ADR, iar operatorii trebuie să fie autorizaţi din punct de vedere al protecţiei mediului pentru desfăşurarea acestui tip de activitate în conformitate cu prevederile Ord. nr. 1798/2007, cu modificările ulterioare.
* colectarea, gestionarea şi depozitarea corespunzătoare a deşeurilor rezultate din activitate.
* nu se depozitează carburanţi pe amplasament, iar materialul excavat se va încărca direct în mijloacele de transport fără o depozitare prealabilă;
* schimburile de uleiuri şi acumulatori, precum şi reparaţiile la utilaje se vor realiza în ateliere specializate;
* titularul acordului este răspunzător de toate daunele produse mediului înconjurător şi este obligat să aplice atât măsurile de protejare a acestuia, cât şi finanţarea şi execuţia operativă a lucrărilor de reconstrucţie ecologică a perimetrelor afectate conform Legii minelor nr. 85/2003 cu modificările ulterioare;
* constituirea şi menţinerea pe toată durata de exploatare a garanţiei financiare pentru refacerea mediului cf. Ord. comun nr. 202/2.881/2.348 din 2013 al preşedintelui Agenţiei Naţionale pentru Resurse Minerale, al ministrului mediului şi schimbărilor climatice şi al ministrului economiei pentru aprobarea Instrucțiunilor tehnice privind aplicarea și urmărirea măsurilor stabilite în planul de refacere a mediului, în planul de gestionare al deșeurilor extractive și în proiectul tehnic de refacere a mediului, precum și modul de operare cu garanția financiară pentru refacerea mediului afectat de activitățile miniere;
* respectarea tehnologiei de exploatare avizate de ANRM, prevăzută de Ord. nr. 187/2002; nu se vor depăşi limitele perimetrului de exploatare;
* se va respecta zona de siguranţă pentru maluri, protejându-se astfel şi terenul adiacent şi implicit, solul vegetal; circulaţia utilajelor de extracție și transport se va realiza numai pe drumurile tehnologice de acces stabilite, amenajate şi întreţinute corespunzător;
* utilajele de exploatare vor fi întreţinute periodic în ateliere specializate şi vor fi alimentate cu carburanţi în locuri special amenajate, prin asigurarea retenţiei secundare (tăvi metalice), evitând scurgerea acestora pe sol;
* obiectivul nu va fi dotat cu un depozit de carburanţi, motorina necesară funcţionării utilajelor de extracţie va fi asigurată, prin transport în recipienţi etanşi, în acest fel transvazarea motorinei din cisterna mobilă în rezervoarele utilajelor se va face prin intermediul unei pompe de alimentare din cisterna mobilă, prin asigurarea retenției secundare (tăvi metalice); operatorii vor fi persoane instruite şi conştiente de importanţa operaţiilor;
* conform raportului privind impactul asupra mediului, factorii de mediu sol, subsol, vor fi afectaţi iniţial de lucrările de exploatare a rezervelor de balast;
* prin lucrările de reconstrucție ecologică a zonei, prin amenajarea lacului piscicol după încetarea activităţii de exploatare, impactul activităţii asupra acestor factori de mediu va fi diminuat, astfel încât afectarea mediului se va încadra în limite admise.
	+ - **pentru factorul de mediu biodiversitate:**
* lucrările se vor efectua strict în perimetrele propuse şi avizate, fiind interzisă afectarea altor suprafeţe;
* evitarea distrugerii malurilor şi a zonelor ripariene cu formaţiuni forestiere ripariene de tip forestier cu sălcii, arin şi plop;
* în cazul găsirii întâmplătoare a unui cuib, desfăşurarea activităţii va asigura respectarea prevederilor OUG nr. 57/2007 cu modificările şi completările ulterioare privind regimul ariilor naturale protejate, conservarea habitatelor naturale, a florei şi faunei sălbaticea, se vor anunţa toţi angajaţii, iar administratorul firmei va dispune măsuri de protejare a locului cu caracter de obligativitate şi va controla cu cea mai mare responsabilitate respectarea lor;
* în conformitate cu prevederile O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice cu modificările și completările ulterioare; în conformitate cu O.U.G. 57/2007, art. 33, *pentru toate speciile de păsări, pești și mamifere protejate, sunt interzise*:
* uciderea sau capturarea intenţionată, indiferent de metoda utilizată;
* deteriorarea, distrugerea şi/sau culegerea intenţionată a cuiburilor sau ouălor din natură;
* culegerea ouălor din natură şi păstrarea acestora chiar dacă sunt goale;
* perturbarea intenţionată, în special în cursul perioadei de reproducere, de creștere și migrație;
* deţinerea exemplarelor din speciile pentru care sunt interzise vânarea şi capturarea;
* comercializarea, deţinerea şi/sau transportul în scopul comercializării acestora, în stare vie ori moartă, sau a oricăror părţi ori produse provenite de la speciile protejate;
* *pentru speciile de plante şi animale sălbatice terestre, acvatice şi subterane*, cu excepţia speciilor de păsări, inclusiv cele prevăzute în anexele nr. 4 A (specii de interes comunitar) şi 4 B (specii de interes naţional) din O.U.G. nr. 57/2007, şi care trăiesc atât în ariile naturale protejate, cât şi în afară lor, sunt interzise:
* orice formă de recoltare, capturare, ucidere, distrugere sau vătămare a exemplarelor aflate în mediul lor natural, în oricare dintre stadiile ciclului lor biologic;
* perturbarea intenţionată în cursul perioadei de reproducere, de creştere, de hibernare şi de migraţie;
* deteriorarea, distrugerea şi/sau culegerea intenţionată a cuiburilor şi/sau ouălor din natură;
* deteriorarea şi/sau distrugerea locurilor de reproducere ori de odihnă;
* uciderea sau capturarea intenţionată, indiferent de metoda utilizată;
* deţinerea exemplarelor din speciile pentru care sunt interzise vânarea şi capturarea;
* comercializarea, deţinerea şi/sau transportul în scopul comercializării acestora în stare vie ori moartă sau a oricăror părţi ori produse provenite de la acestea, uşor de identificat.
* respectarea graficului de lucrări în sensul limitării traseelor şi programului de lucru pentru a limita impactul asupra florei şi faunei specifice amplasamentului;
* se vor delimita zonele de lucru pentru prevenirea/minimizarea distrugerii florei pe terenurile învecinate amplasamentului;
* interzicerea desecărilor, a defrişărilor, incendierilor şi a construirii de noi drumuri;
* evitarea poluării ecosistemului cu deşeuri petroliere şi menajere precum şi cu alte produse chimice;
* monitorizarea zonei astfel încât să se asigure regenerarea şi dezvoltarea pe cale naturală a habitatului;
* desfăşurarea traficului greu şi circulaţia unor utilaje necesare exploatării zăcământului de balast din perimetru, va trebui să se desfăşoare cu o viteză redusă (30 km/h) și pe baza unui program care să ţină seama de perioadele cele mai adecvate în vederea înregistrării unui impact cât mai redus, datorat zgomotului şi vibraţiilor produse de mijloacele de transport şi de lucru care se utilizează în amplasament;
* Se vor respecta condițiile prevăzute în ***avizul favorabil nr. 9/ST Sj/29.03.2022****, eliberat de Agenția Națională pentru Arii Naturale Protejate, Serviciul Teritorial Sălaj.*
	+ - **pentru factorul de mediu peisaj:**
* cf. raportului privind impactul asupra mediului, impactul pe care îl va avea activitatea de extracţie asupra peisajului se va ameliora după încheierea lucrărilor de reconstrucţie ecologică astfel încât impactul să fie nesemnificativ.
	+ - **pentru mediul social şi economic:**
* aşezările umane din zonă nu vor fi afectate pe parcursul executării lucrărilor de exploatare a balastrului, cele mai apropiate case de locuit se află la o distanţă de cca. 950 m, faţă de amplasamentul obiectivului.
	+ - **pentru zgomot/vibraţii:**
* se va asigura încadrarea în prevederile Ord. nr. 119/2014, privind nivelul de zgomot, cu modificările ulterioare;
* se va asigura încadrarea în prevederile SR ISO 10009/1917 Acustică. Limite admisibile ale nivelului de zgomot din mediul ambient; nivelul de zgomot admis la limita de incintă este 65 dB (A); nivelul de zgomot la cel mai apropiat protejat necesar a fi respectat este 45 dB (A) pentru zone rezidenţiale, de recreere sau alte zone protejate.
	+ - **gestiunea deşeurilor:**
* se va asigura monitorizarea tuturor tipurilor de deşeuri produse pe amplasament, cf. HGR nr. 856/2002, cu modificările şi completările ulterioare;
* se va asigura respectarea prevederilor privind gestionarea uleiurilor uzate conform OUG nr. 92/2021 privind regimul deșeurilor, a HGR nr. 1132/2008 privind regimul bateriilor şi acumulatorilor şi al deşeurilor de baterii şi acumulatori, cu modificările ulterioare şi a HGR nr. 170/2004 privind gestionarea anvelopelor uzate;
* măsurile propuse vor asigura respectarea prevederilor OUG nr. 92/2021, privind regimul deșeurilor;
* deşeurile menajere se vor colecta în recipient de metal/plastic şi se vor depozita la un depozit autorizat, pe baza unui contract încheiat cu o firmă autorizată.
	+ - **gestiunea substanţelor şi preparatelor periculoase:**
* cf. raportului privind impactul asupra mediului, motorina necesară funcţionării utilajelor de extracţie va fi asigurată, prin transport în recipienţi etanşi;
* în acest fel transvazarea motorinei din cisterna mobilă în rezervoarele utilajelor se va face prin intermediul unei pompe de alimentare din cisterna mobilă, prin asigurarea retenției secundare (tăvi metalice și materiale absorbante pentru intervenţie în cazul unor pierderi accidentale de produse petroliere la manipulare);
* schimbul de ulei se realizează la ateliere autorizate, fără stocarea uleiurilor uzate pe amplasament;
* alimentarea mijloacelor de transport se va face în staţiile de alimentare combustibili autorizați;
* se va asigura respectarea prevederilor privind gestionarea uleiurilor uzate conform OUG nr. 92/2021 privind regimul deșeurilor;
* măsurile propuse vor asigura încadrarea în prevederile Legii nr. 360/2003, republicată, cu modificări și completări ulterioare privind regimul substanțelor și preparatelor chimice periculoase.

**III.D. Măsuri pentru închidere/demolare/dezafectare și reabilitarea terenului în vederea utilizării ulterioare, precum și efectul implementării acestora:**

* cf. raportului privind impactul asupra mediului şi cf. planului şi proiectului tehnic de refacere a mediului, se vor executa lucrări de refacere a mediului a căror scop final va fi amenajare piscicolă; evacuarea utilajelor, echipamentelor și eventual a deșeurilor rezultate;
* luarea măsurilor tehnice de renaturare a taluzurilor bermelor perimetrale din interiorul perimetrului de exploatare în care s-au executat lucrările de exploatare, şi măsuri de conservare a haldei temporare de sol vegetal (dig perimetral), pe perioada executării lucrărilor de exploatare.
1. **măsuri de reducere a impactului proiectului asupra climei și/sau, după caz, măsurile adaptate privind vulnerabilitatea proiectului la schimbările climatice:**
* nu este cazul;
1. **măsuri de reducere sau eliminare a impactului asupra ariei naturale protejate de interes comunitar, condițiile și modul/calendarul de implementare a acestora:**
* nu este cazul;

Respectarea condițiilor impuse în *avizul favorabil nr. 9/ST Sj/29.03.2022, eliberat de către Agenția Națională pentru Arii Naturale Protejate, Serviciul Teritorial Sălaj*.

De asemenea s-au preluat măsurile prevăzute în *Avizul de gospodărire a apelor nr. 89 din 13.12.2021****,*** *eliberat de Administrația Națională ”Apele Române” Administrația Bazinală de Apă Someș – Tisa*, astfel:

a). măsuri în timpul realizării proiectului:

* ***Caracterizarea zonei de amplasare:***

Imobilul este situat în extravilanul localității Băbeni, comuna Băbeni, județul Sălaj, pe malul stâng al râului Someș, nivelul hidrostatic se găsește la cota +190 mdMN, conform referatului de expertiză hidrogeologică. Suprafața de teren analizată are S = 23000 mp, care este în conformitate cu prevederile documentației tehnice de avizare.

* ***Drumuri de acces:***

Accesul la perimetru, se va face de pe malul stâng pe un drum de exploatare cu lungimea de cca. 950 m racordat la drumul județean DJ 108.

* ***Elemente privind inundabilitatea amplasamentului:***

Amplasamentul a fost scos de sub efectul inundațiilor prin realizarea lucrărilor de apărare: dig perimetral de contur, dimensionat conform debitului cu probabilitatea de depășire de 5% din conform Avizului de amplasament nr. 38/12.08.2021 și procesul verbal de recepție la terminarea lucrărilor.

b). măsuri în timpul exploatării:

 *Exploatarea agregatelor minerale din perimetrul avizat va începe numai după obținerea permisului de exploatare și a autorizației de gospodărire a apelor. Documentația tehnică necesară pentru obținerea autorizației de gospodărire a apelor va conține ca anexă autorizația de construire. Prezentul aviz se emite în vederea obținerii permisului de exploatare și pentru realizarea/execuția lucrărilor de pregătire având ca finalizare realizarea unui iaz piscicol.*

* ***Tehnologia de execuție:***

Metoda de execuție se va consta în extragerea nisipului și pietrișului în două trepte de exploatare.

* + *Lucrări de pregătire****:***
* lucrări uşoare de descopertare cu ajutorul utilajelor din dotare pentru îndepărtarea stratului acoperitor;
* excavarea terenului se face în scopul realizării cuvetei heleșteului și constă în săparea mecanizată a terenului cu ajutorul unor excavatoare echipate cu cupă inversă;
	+ *Metoda de exploatare****:***
* excavarea va fi cu front unic, în fășii longitudinale de până la 150 m și lățimea de 8 -10 m (în funcție de raza de acțiune a excavatorului).
* lucrările de excavare se vor executa astfel încât, în adâncime să se formeze 2 trepte cu taluzurile înclinate:

 - lucrările de excavare se vor executa mai întâi la nivelul treptei superioare, aceasta excavându-se integral pe toată suprafața ei, până la atingerea cotei proiectate situată la baza ei;

 - după excavarea integrală a treptei superioare, se va excava treapta inferioară, excavându-se integral pe o adâncime de 3,5 m, până la cota proiectată de +186.5 mdMN;

* accesul utilajelor la treapta 2 se va face pe o rampă tehnologică înclinată, la finalul lucrărilor, această rampă se va amenaja ca acces la luciul de apă;
	+ *Pilierii de siguranță****:***
* 5 m zona de retragere pentru protecția terenurilor învecinate;
* +175 m față cursul de apă Someș;
* ***Capacități corespunzătoare amenajării piscicole:***
* perimetrul de exploatare va avea o suprafața de cca. 23.000 mp;
* volum agregate minerale, exploatabil: 155.000 mc;
* ***Monitorizarea calităţii apelor:***
* pentru monitorizarea calitativă şi cantitativă a apei subterane se vor executa 2 foraje de monitorizare amplasate în amonte şi aval de perimetru, pe direcţia de curgere a apelor subterane SE-NV, fiind reprezentate în coordonate STEREO 70, astfel:

|  |  |  |  |
| --- | --- | --- | --- |
| **Nr. punct** | **X** | **Y** | **Z** |
| Forajul F1 | 645059.868 | 379418.518 | 194.334 |
| Forajul F2 | 644992.521 | 379608.567 | 194.115 |

c). măsuri pentru închidere/demolare/dezafectare:

* ***Amenajare iaz piscicol:***

Amenajarea piscicolă va avea următoarele caracteristici:

- suprafața luciu de apă: 17100 mp;

- volum de apă cca. 59.000 mc;

- cota nivelului hidrostatic +190 mdMN;

- limita de excavare în adâncime va fi de maxim 7,5 m până la cota +186.5 mdMN;

- taluz pantă 1:1 (treaptă superioară) și unghiul de taluz de 45°;

- taluz pantă 1:1,50 (treapta inferioară) la un unghi maxim de 30°.

După finalizarea exploatării agregatelor minerale, amenjarea se va popula cu pește:

* formula de populare va include următoarele specii: crap, caras, platică;
* necesarul de peşti pentru populare: la o normă de populare de 30 kg peşte/ha va fi de 51,3 kg pentru o suptrafaţă de apă se 1,71 ha;

Umplerea și primenirea bazinului piscicol se va face prin alimentare din subteran și din precipitațiile atmosferice.

IV. Condiții care trebuie respectate, *inclusiv cele prevăzute în avizul* *gospodărire a apelor nr. 89 din 13.12.2021, eliberat de Administrația Națională ”Apele Române” Administrația Bazinală de Apă Someș – Tisa, astfel:*

*-* Avizul se emite în vederea obţinerii permisului de exploatare şi pentru realizarea/execuţia lucrărilor de pregătire având ca finalizare realizarea unui iaz piscicol.

- Să solicite autorizația de gospodărire a apelor pentru exploatarea agregatelor minerale din Perimetrul Băbeni Sud - extindere.

- În vederea monitorizării calității apelor subterane **se vor executa două foraje de monitorizare**, unul amonte și altul aval de bazinul piscicol, în raport cu direcția generală de curgere a apei subterane.

- Exploatarea agregatelor minerale din perimetrul avizat va începe numai după obţinerea pemisului de exploatare şi a autorizaţiei de gospodărire a apelor. Documentaţia tehnică necesară pentru obţinerea autorizatiei de gospodărire a apelor va conţine ca anexă autorizaţia de construire.

- Începerea execuției se va anunța cu 10 zile înainte la Sistemul de Gospodărire a Apelor Sălaj, iar desfășurarea acestora se va face sub directa supraveghere a personalului de sepcialitate din cadrul S.G.A. Sălaj.

- Se interzice evacuarea de ape uzate, deșeuri și alte substanțe poluante în apele de suprafață sau subterane.

- În perioada de execuție a lucrărilor se vor lua toate măsurile ce se impun pentru evitarea poluării apelor, pentru protecția factorilor de mediu, a zonelor apropiate și se va respecta întocmai tehnologia de execuție prezentată, luându-se măsuri de prevenire și combatere a poluărilor accidentale, în special cu produse petroliere ca urmare a exploatării utilajelor tehnologice.

- Riscul pentru eventualele pagube datorate apelor revine în exclusivitate beneficiarului.

- Recepția finală a lucrărilor se va face în prezența delegatului Sistemului de Gospodărire a Apelor Sălaj.

- La punerea în funcțiune a lucrărilor avizate beneficiarul va obține autorizația de gospodărire a apelor pentru folosința de apă a amenajării piscicole în baza unei documentații tehnice întocmită în conformitate cu prevederile Legii Apelor nr. 107/1996 cu completările și modificările ulterioare și Ordinului Ministrului Mediului și Pădurilor nr. 891/23.07.2019.

Se vor respecta condițiile prevăzute în *avizul favorabil nr. 9/ST Sj/29.03.2022, eliberat de Agenția Națională pentru Arii Naturale Protejate, Serviciul Teritorial Sălaj*, pentru proiect, astfel:

* respectarea măsurilor minime speciale de protecţie şi de conservare a diversităţii biologice, precum şi conservarea habitatelor naturale, a florei şi faunei sălbatice, de siguranţă a populaţiei şi investiţiilor din *ROSPA0114 Cursul Mijlociu al Someşului*, aprobate prin nota nr. 2909/11.02.2021;
* respectarea măsurilor minime speciale de protecţie şi de conservare a diversităţii biologice, precum şi conservarea habitatelor naturale, a florei şi faunei sălbatice, de siguranţă a populaţiei şi investiţiilor din *ROSCI0314 Lozna*, aprobate prin nota nr. 14616/26.05.2021;
* beneficiarul are obligația de a respecta cu strictețe legislația de mediu în vigoare și în special prevederile O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice cu modificările și completările ulterioare; în conformitate cu O.U.G. 57/2007, art. 33, *pentru toate speciile de păsări, pești și mamifere protejate, sunt interzise*:
	+ uciderea sau capturarea intenţionată, indiferent de metoda utilizată;
	+ deteriorarea, distrugerea şi/sau culegerea intenţionată a cuiburilor sau ouălor din natură;
	+ culegerea ouălor din natură şi păstrarea acestora chiar dacă sunt goale;
	+ perturbarea intenţionată, în special în cursul perioadei de reproducere, de creștere și migrație;
	+ deţinerea exemplarelor din speciile pentru care sunt interzise vânarea şi capturarea;
	+ comercializarea, deţinerea şi/sau transportul în scopul comercializării acestora, în stare vie ori moartă, sau a oricăror părţi ori produse provenite de la speciile protejate;
* toate etapele activităților se vor realiza în conformitate cu Proiectul Tehnic și cu studiul de evaluare adecvată;
* instruirea echipelor de lucrători cu privire la existența siturilor Natura 2000 *ROSPA0114 Cursul Mijlociu al Someșului* și *ROSCI0314 Lozna*în zona de execuție a lucrărilor, la măsurile pe care trebuie să le adopte, precum și la responsabilitățile care le revin cu privire la protecția acestuia, cunoașterea și respectarea prevederilor legale în domeniul protecției factorilor de mediu pentru toate tipurile de lucrări executate în cadrul proiectului;
* exploatarea nisipului și pietrișului se va face în conformitate cu documentația depusă;
* este strict interzisă spălarea în cursul Someșului a agregatelor și utilajelor;
* pentru protejarea solului se va interzice accesul în incinta perimetrului de exploatare a utilajelor/mijloacelor de transport necorespunzătoare, cu pierderi de combustibil și/sau lubrifianți, ori cu alte probleme tehnice;
* stropirea suprafețelor în exploatare, precum și căile de acces aferente în timpul derulării lucrărilor de excavare și transport din perioadele uscate, în vederea limitării poluării cu praf a zonelor adiacente lucrărilor;
* materialele necesare pe perioada execuției lucrărilor vor fi depozitate numai în locuri special amenajate din cadrul perimetrului de exploatare, astfel încât să se asigure protecția factorilor de mediu;
* gestionarea deșeurilor tehnologice și a celor menajere se va realiza conform OUG nr. 92/2021 privind regimul deșeurilor;
* respectarea măsurilor și lucrărilor propuse pentru refacerea mediului, cu execuția lucrărilor de refacere a mediului ce se va face etapizat, atât în perioada operațională, cât și după încetarea activității de exploatare, pentru protecție și conservare în ariile naturale protejate ROSPA0114 Cursul Mijlociu al Someșului și ROSCI0314 Lozna;
* drumurile de acces din zona de exploatare vor fi întreținute și amenajate corespunzător, iar circulația pe malurile râului fiind interzisă în scopul evitării degradării;
* este interzisă depășirea perimetrului de bornat; marcarea perimetrului trebuie să fie permanentă pe toată perioada de realizare a lucrărilor iar depășirea acestuia atrage după sine anunlarea prezentului aviz;
* titularul are obligația să informeze imediat A.N.A.N.P. ST Sălaj despre orice modificare ulterioară în cadrul proiectului;
* pe perioada desfășurării proiectului, în cazul unor incidente sau accidente care afectează semnificativ mediul, habitatele și speciile protejate pentru care a fost declarate ariile naturale protejate ROSPA0114 Cursul Mijlociu al Someșului și ROSCI0314 Lozna, va fi anunțată A.N.A.N.P. ST Sălaj în maxim 24 ore, iar restaurarea va fi executată pe cheltuiala titularului, cu avizul A.N.A.N.P.;
* conform avizului ANANP, proiectul nu afectează habitatele și speciile caracteristice (prin reducerea sau fragmentarea semnificativă a suprafeței habitatelor) pentru care au fost declarate ariile naturale protejate ROSPA0114 Cursul Mijlociu al Someșului și ROSCI0314 Lozna.

**1. În timpul realizării proiectului:**

* bornarea şi inscripţionarea perimetrului de exploatare;
* proiectul se va realiza numai în perimetrul avizat;
* deşeurile rezultate, indiferent de natura lor se vor gestiona în conformitate cu prevederile OUG nr. 92/2021 privind regimul deșeurilor;
* realizarea lucrărilor astfel încât să se asigure un înalt grad de protecţie a mediului ca întreg, atât pe durata realizării proiectului, pe durata funcţionării cât și după terminarea lucrărilor;
* pe durata realizării lucrărilor şi la punerea în funcţiune se vor respecta întocmai toate prevederile legislaţiei de mediu în vigoare;
* obţinerea şi respectarea prevederilor actelor de reglementare, avizelor de principiu emise de alte autorităţi, solicitate prin certificatul de urbanism şi decizia CAT;
* **în conformitate cu art. 15, alin (2), lit. a din Ordonanţa de Urgenţă a Guvernului nr. 195/2005 privind protecţia mediului, aprobată prin Legea nr. 265/2006, cu modificările ulterioare: *Titularul proiectului are obligaţia de a notifica APM Sălaj dacă intervin elemente noi, necunoscute la data emiterii acordului de mediu, precum şi asupra oricăror modificări ale condiţiilor care au stat la baza emiterii acordului de mediu, înainte de realizarea modificării*;**
* ***acordul de mediu se revizuieşte dacă apar elemente noi, necunoscute la data emiterii;***
* ***nerespectarea prevederilor acordului atrage după sine suspendarea sau anularea acestuia, după caz;***
* ***exploatarea din perimetrul avizat va începe numai după obţinerea autorizaţiei de mediu;***
* datorită condiţiilor de amplasament existente, nu este necesară amenajarea unei *organizări de şantier*. Pentru necesităţile de folosinţă uzuală (adăpost, magazie, vestiar, etc.);
* controlul emisiilor de poluanți în mediu și respectarea limitelor emisiilor de poluanți stabilite de normativele în vigoare;
* se va urmări constant funcționarea și starea utilajelor folosite la realizarea proiectului.

**2. În timpul exploatării:**

* gestiunea substanţelor periculoase, inclusiv a deşeurilor periculoase şi a ambalajelor, după caz;
* lucrările de exploatare se vor desfăşura strict în limitele perimetrului avizat; se va respecta metoda de exploatare prezentată şi nu se va depăşi adâncimea de exploatare stabilită;
* se va asigura sistemul de monitorizare a gestiunii deşeurilor cf. HGR nr. 856/2002, cu modificările şi completările ulterioare, privind evidenţa gestiunii deşeurilor si pentru aprobarea listei cuprinzând deşeurile, inclusiv deşeurile periculoase;
* nivelul emisiilor de pulberi sedimentabile cf. Legii nr. 104/2011, cu modificările ulterioare la limita zonei funcţionale;
* se va monitoriza anual tehnologia de exploatare, cantitatea de agregate minerale exploatată şi valorificată;
* monitorizarea lucrărilor de refacere a mediului şi avizarea anuală a garanţiei financiare de refacere a mediului cf. Ord. comun nr. 202/2.881/2.348 din 2013, prin care se aprobă Instrucțiunile tehnice privind aplicarea și urmărirea măsurilor stabilite în planul de refacere a mediului, în planul de gestionare al deșeurilor extractive și în proiectul tehnic de refacere a mediului, precum și modul de operare cu garanția financiară pentru refacerea mediului afectat de activitățile miniere.

**3. În timpul închiderii, demolării, dezafectării, refacerii mediului și postînchidere:**

* titularul are obligaţia de a notifica autoritatea competentă pentru protecţia mediului dacă intervin elemente noi, necunoscute la data emiterii actelor de reglementare, precum şi asupra oricăror modificări ale condiţiilor care au stat la baza emiterii actelor de reglementare, înainte de realizarea modificării (inclusiv în cazul în care urmează să deruleze sau să fie supuşi unei proceduri de vânzare a pachetului majoritar de acţiuni, vânzare de active, fuziune, divizare, concesionare ori în alte situaţii care implică schimbarea titularului activităţii, precum şi în caz de dizolvare urmată de lichidare, lichidare, faliment, încetarea activităţii) cf. OUG nr. 195/2005, aprobată cu modificări şi completări prin Legea nr. 265/2006 cu modificări şi completări ulterioare, privind protecţia mediului; îndeplinirea obligaţiilor de mediu este obligatorie;
* să respecte prevederile aplicabile din OUG nr. 68/2007 privind răspunderea de mediu cu referire la prevenirea şi repararea prejudiciului asupra mediului, aprobată prin Legea nr. 19/2008, şi modificată prin OUG nr. 15/2009;
* la finalizarea activității de exploatare se vor lua toate măsurile necesare pentru închidere conform legislației și normativelor aflate în vigoare;
* **refacerea mediului în conformitate cu Planul de refacere a mediului şi Proiectul tehnic de refacere a mediului;**
* se vor respecta măsurile de monitorizare prevăzute în Planul de refacere a mediului şi Proiectul Tehnic de Refacere a mediului;
* titularul va solicita la autoritatea competentă pentru protecţia mediului (A.P.M. Sălaj) obligaţiile de mediu la încetarea activităţii, conform OUG. nr. 195/2005 cu modificările şi completările ulterioare.

**V. Informații cu privire la procesul de consultare a autorităților cu responsabilități în domeniul protecției mediului (participante în comisiile de analiză tehnică):**

- ședința comisiei de analiză tehnică din data de 17.11.2021 – etapa de încadrare;

- ședința comisiei de analiză tehnică din data de 11.01.2022 – etapa de definire a domeniului evaluării şi de realizare a raportului privind impactul asupra mediului;

- ședința comisiei de analiză tehnică din data de 05.05.2022 – etapa de analiză a concluziilor dezbaterii publice și a raportului de evaluare a impactului asupra mediului care cuprinde concluziile studiului de evaluare adecvată;

**VI. Informații cu privire la procesul de participare a publicului în procedura derulată:**

**● când și cum a fost informat publicul, pe etape ale procedurii derulate:**

Pe parcursul derulării procedurii de evaluare a impactul asupra mediului în vederea emiterii acordului de mediu, publicul a fost informat astfel:

**a) depunerea solicitării**:

* anunţ public privind depunerea solicitării de emitere a acordului de mediu, postat de către APM Sălaj pe site-ul propriu și afișare la sediu în data de 10.05.2021, conform proces verbal nr. 3084/10.05.2021, iar de către titular prin publicare în ziarul Graiul Sălajului în data de 13.05.2021, afişare/înregistrare la sediul Primăriei Comunei Băbeni cu nr. 1413/17.05.2021;

**b)** **etapa de încadrare**:

* proiectul deciziei etapei de încadrare, afişat pe pagina de internet de către APM Sălaj în data de 03.12.2021, prin care este anunţat publicul că proiectul se supune evaluării impactului asupra mediului și se supune evaluării adecvate și nu se supune evaluării impactului asupra corpurilor de apă, iar de către titular prin publicare în ziarul Graiul Sălajului în data de 22.11.2021, afişare/înregistrare la sediul Primăriei Comunei Băbeni cu nr. 2839/22.11.2021 şi afişare/înregistrare la sediul titularului cu nr. 11/22.11.2021;
* afișare de către APM Sălaj pe site-ul propriu, în data de 13.12.2021, decizia etapei de încadrare nr. 2 din 13.12.2021.

**c)** **dezbaterea publică:**

* anunţ public privind dezbaterea publică, postat de către APM Sălaj pe site-ul propriu în data de 24.02.2022, iar de către titular prin publicare în ziarul Graiul Sălajului în data de 28.02.2022 şi afişare/înregistrare la sediul Primăriei Comunei Băbeni cu nr. 441/28.02.2022 şi la sediul titularului cu;

**d) decizia de emitere a acordului:**

* anunţ public privind decizia de emitere a acordului de mediu, postat de către APM Sălaj pe site-ul propriu în data de 24.05.2022; titular prin publicare în ziarul Graiul Sălajului în data de 09.05.2022, afişare/înregistrare la sediul Primăriei Comunei Băbeni cu nr. 1234/09.05.2022 şi la sediul titularului cu nr. 18/09.05.2022;

Nu s-au înregistrat contestaţii din partea publicului şi nu s-au înregistrat solicitări pentru consultarea documentaţiei.

**● când și cum a participat publicul interesat la procesul decizional privind proiectul:**

 Pe parcursul derulării procedurii nu au fost comentarii/opinii/observații din partea publicului interesat.

**● cum au fost luate în considerare propunerile/observațiile justificate ale publicului interesat:**

 Pe parcursul derulării procedurii nu au fost comentarii/opinii/observații din partea publicului interesat.

**● dacă s-au solicitat completări/revizuiri ale raportului privind impactul asupra mediului/studiului de evaluare adecvată și dacă acestea au fost puse la dispoziția publicului interesat:**

* nu au fost solicitate completări/revizuiri ale raportului privind impactul asupra mediului/ studiului de evaluare adecvată;

**Avize prealabile emise de alte autorităţi**:

* Certificat de urbanism nr. 7 din 16.03.2021, emis de Primăria Comunei Băbeni;
* Aviz de amplasament nr. 38/12.08.2021 și Avizul de Gospodărire a Apelor nr. 89 din 13.12.2021, eliberat de Administrația Națională ”Apele Române” Administrația Bazinală de Apă Someș – Tisa;
* Acord de reabilitare emis de Comuna Băbeni, nr. 1038/12.04.2022, privind acceptul utilizării drumului de exploatare în lungime de cca. 950 m;
* Aviz favorabil nr. 9/ST Sj29.03.2022, eliberat de Agenția Națională pentru Arii Naturale Protejate, Serviciul Teritorial Sălaj, având în vedere încadrarea perimetrului de exploatare în *Aria Specială de Protecție Avifaunistică – Cursul Mijlociu al Someşului ROSPA0114* și în *Aria Naturală Protejată de Interes Comunitar – Lozna ROSCI 0314.*

**Alte acte/documente care au stat la baza emiterii acordului de mediu:**

* cerere de solicitare a acordului de mediu, înregistrată la A.P.M. Sălaj cu nr. 2599/15.04.2021;
* plan de situaţie, plan de încadrare în zonă, fişa perimetrului;
* decizia etapei de evaluare iniţială nr. 53/20.04.2021;
* memoriu de prezentare întocmit de ing. Ortelecan Ioan, înregistrat la A.P.M. Sălaj cu nr. 2971/05.05.2021;
* decizia etapei de încadrare nr. 2 din 13.12.2021;
* propuneri titular, privind aspectele relevante pentru protecția mediului care trebuie dezvoltate în raportul privind impactul asupra mediului și studiului de evaluare adecvată, înregistrate la A.P.M. Sălaj cu nr. 8525/20.12.2021;
* îndrumar nr. 2 din 13.01.2022, în urma parcurgerii etapei de definire a domeniului evaluării şi de realizare a raportului privind impactul asupra mediului și a studiului de evaluare adecvată;
* depunere Raport privind impactul asupra mediului și Studiu de evaluare adecvată, elaborat de către ing. Ortelecan Ioan, înregistrat la APM Sălaj cu nr. 1153/10.02.2022;
* adresă eliberată de către Primăria Comunei Băbeni cu nr. 945/05.04.2022 înregistrată la APM Sălaj cu nr. 2560/05.04.2022 privind lipsa comentariilor/opiniilor/observațiilor (în scris și verbal) pentru dezbaterea publică, care a fost stabilită pentru data de 29.03.2022, cu respectarea adresei ANPM nr.1/2651/VT/28.05.2020 privind derularea procedurilor de reglementare pentru perioada stării de alertă;
* declarație pe propria răspundere, întocmită de evaluator ing. Ortelecan Ioan, atestat cu Certificatul de înscriere nr. 777/18.06.2021, conform art. 12, alin. 9 din Legea 292/2018;
* planul şi proiectul tehnic de refacere a mediului întocmite de ing. Ortelecan Ioan, atestat ANRM 996/2012;
* declarația pe propria răspundere a titularului, Demexagreg SRL, privind încadrarea întreprinderii în categoria întreprinderilor mici și mijlocii și estimarea generală privind costul mediu direct al evaluării impactului asupra mediului inclusiv a impactului rezultat în urma aplicării legii nr. 292/2018 pentru intreprinderile mici și mijlocii, conform art. 25, alin. 2 din Legea nr. 292/2018;
* dovadă achitare plată tarif pe etape procedurale: ordine de plată: nr. 7/23.03.2021 (100 lei), nr. 9/22.04.2021 (400 lei), 35/17.12.2021 (1000 lei); 40/04.02.2022 (2000 lei).

**VII. Concluziile consultărilor transfrontaliere, după caz** – nu este cazul**;**

**VIII. Planul de monitorizare a mediului, cu indicarea componentelor de mediu care urmează a fi monitorizate, a periodicităţii, a parametrilor şi a amplasamentului ales pentru monitorizarea fiecărui factor:**

**a) în timpul realizării proiectului:**

Se va limita impactul asupra factorilor de mediu prin respectarea legislației specifice privind protecția mediului în vigoare şi prin încadrarea emisiilor în limitele maxime admise.

**b) în timpul exploatării proiectului:**

Monitorizarea calității apelor se va realiza conform cerințelor autorizației de gospodărire a apelor, indicatorii și frecvența de monitorizare se vor stabili la faza de autorizare, odată cu reglementarea activității din punct de vedere al gospodăririi apelor.

Monitorizarea aerului se va stabili pentru întreaga instalație la emitarea autorizației de mediu.

Monitorizare sol, subsol, ape subterane – la punerea în funcțiune se va stabili monitorizarea apelor subterane, pe baza autorizației de gospodărire a apelor.

 **c) în timpul închiderii/dezafectării, refacerii mediului şi postînchidere:** –se vor respecta Planul și Proiectul Tehnic de refacere a mediului.

 **d) monitorizarea prevăzută în avizul de gospodărire a apelor:** – în vederea monitorizării calității apelor subterane se vor executa două foraje de monitorizare, unul amonte și altul aval de bazinul piscicol, în raport cu direcția generală de curgere a apei subterane.

**Prezentul acord de mediu este valabil pe toată perioada de realizare a proiectului, iar în situaţia în care intervin elemente noi, necunoscute la data emiterii acordului, sau se modifică condiţiile care au stat la baza emiterii acestuia, titularul proiectului are obligaţia de a notifica autoritatea competentă emitentă.**

**Nerespectarea prevederilor prezentului acord de mediu atrage suspendarea şi anularea acestuia, după caz.**

**Prezentul acord poate fi contestat în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediului şi ale Legii contenciosului administrativ nr. 554/2004, cu modificările şi completările ulterioare.**

**Titularul are obligaţia solicitării şi obţinerii autorizaţiei de mediu la punerea în funcţiune a obiectivului.**

**Prezentul Acord de Mediu conține 00 (....) de pagini și a fost redactat în 3 exemplare originale.**

**Prezentul acord nu exonerează de răspundere proiectantul și constructorul în cazul producerii unor accidente în timpul execuției lucrărilor.**

**DIRECTOR EXECUTIV**

**dr. ing. Aurica GREC**

Şef serviciu Avize, Acorduri, Autorizații,

ing. Gizella Balint

Întocmit,

cons. Hajnalka Mate – György

Responsabil biodiversitate

cons. Claudiu Fodor